Spinal mushak atrofiyasi tashxisi qoʻyilgan bolalarga ularning uy sharoitida davolanishi uchun zarur boʻlgan reabilitatsiya texnik vositalari bilan taʼminlash hamda ularga mazkur vositalarni tekin ijaraga berish tizimi asosida foydalanish uchun berish tartibi toʻgʻrisidagi nizomni tasdiqlash haqida
(resolution, 2026-04-20)

Oʻzbekiston Respublikasi Prezidentining “Spinal mushak atrofiyasi tashxisi qoʻyilgan bemor bolalarga tibbiy-ijtimoiy yordam koʻrsatish va dori vositalarini bepul yetkazib berish tizimini tashkil etish chora-tadbirlari toʻgʻrisida” 2022-yil 25-apreldagi PQ-217-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Spinal mushak atrofiyasi tashxisi qoʻyilgan bemor bolalarga tibbiy-ijtimoiy yordam koʻrsatish va dori vositalarini bepul yetkazib berish tizimini tashkil etish chora-tadbirlari toʻgʻrisida” 2022-yil 25-apreldagi PQ-217-son qarorining: 1-bandining ikkinchi xatboshisiga muvofiq spinal mushak atrofiyasi tashxisi qoʻyilgan bemor bolalar davlat tomonidan tibbiy-ijtimoiy yordam doirasida patogenetik dorilar, tibbiy va ortopediya moslamalari hamda reabilitatsiya qilishning texnik vositalari bilan kafolatli taʼminlanishi; 2-bandining “a” kichik bandi ikkinchi xatboshisiga muvofiq spinal mushak atrofiyasi klinik alomatlariga ega boʻlgan bolalar, ularning klinik tashxislari, klinik tashxisning molekulyar-genetik usullar bilan tasdiqlangan xulosalari, oila aʼzolarining gen tashuvchiligi tasdiqlanganlar hamda ushbu kasallik bilan tugʻilishning oldini olishga qaratilgan choralar boʻyicha elektron maʼlumotlar bazasi yuritilishi; 6-bandining birinchi xatboshisiga muvofiq spinal mushak atrofiyasi tashxisi qoʻyilgan bemor bolalarni davolash uchun mablagʻlarni jamlash, shu jumladan, xayriya va homiylik mablagʻlarini jalb qilish maqsadida Sogʻliqni saqlash vazirligida yuridik shaxs boʻlmagan Spinal mushak atrofiyasi tashxisi qoʻyilgan bemor bolalarni qoʻllab-quvvatlash jamgʻarmasi (keyingi oʻrinlarda — Jamgʻarma) tashkil etilganligi; 9-bandining uchinchi xatboshisiga muvofiq spinal mushak atrofiyasi tashxisi qoʻyilgan uy sharoitida davolanayotgan bemor bolalarni reabilitatsiya texnik vositalari bilan taʼminlash va mazkur vositalarni tekin ijaraga berish tizimini nazarda tutuvchi normativ-huquqiy hujjat loyihasini ishlab chiqish vazifasi belgilanganligi maʼlumot uchun qabul qilinsin. 2. Quyidagilarni nazarda tutuvchi Spinal mushak atrofiyasi tashxisi qoʻyilgan bolalarga ularning uy sharoitida davolanishi uchun zarur boʻlgan reabilitatsiya texnik vositalari bilan taʼminlash hamda ularga mazkur vositalarni tekin ijaraga berish tizimi asosida foydalanish uchun berish tartibi toʻgʻrisidagi nizom ilovaga muvofiq tasdiqlansin: tuman (shahar) “Inson” ijtimoiy xizmatlari markazlari (keyingi oʻrinlarda — Markazlar) tomonidan Pediatrik tibbiy-ijtimoiy ekspert komissiyasi va tuman (shahar) tibbiyot birlashmalari bilan birgalikda reabilitatsiya qilishning texnik vositalariga muhtoj bemor bolalar roʻyxatini muntazam ravishda shakllantirib borish; Oʻzbekiston Respublikasi Prezidenti huzuridagi Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar hududiy boshqarmalari (keyingi oʻrinlarda — Hududiy boshqarmalar) tomonidan har ikki yilda bir marta 5-dekabrga qadar bolalarni reabilitatsiya qilishning texnik vositalari oʻrtacha narxini shakllantirish va tegishli hududiy moliya organlari bilan kelishgan holda 15-dekabrga qadar tasdiqlash tartibi; bemor bolalar roʻyxatini Markazlar tomonidan har yili 1-dekabrga qadar Hududiy boshqarmalarga taqdim etish tartibi; Hududiy boshqarmalar tomonidan har yili 30-dekabrga qadar bemor bolalar roʻyxatini umumlashtirgan holda, Qoraqalpogʻiston Respublikasi Iqtisodiyot va moliya vazirligi, viloyatlar va Toshkent shahar moliya boshqarmalariga yillik zarur mablagʻlarni ajratish boʻyicha buyurtmanoma berish; Oʻzbekiston Respublikasi Iqtisodiyot va moliya vazirligi tomonidan har yili kelgusi yilning 1-apreliga qadar buyurtmanoma asosida mablagʻ ajratish; Hududiy boshqarmalar tomonidan bemor bolalarni reabilitatsiya qilishning texnik vositalari bilan tekin ijaraga berish tizimi asosida taʼminlash tartibi; bemor bolalarning ota-onalari yoki boshqa qonuniy vakillari tomonidan reabilitatsiya qilishning texnik vositalarini Hududiy boshqarmalarga qaytarish tartibi. 3. Belgilansinki: 2022-yil 15-oktabrga qadar joriy yilda spinal mushak atrofiyasi tashxisi qoʻyilgan bolalarga ularning uy sharoitida davolanishi uchun zarur, shu jumladan, tekin ijaraga berish tizimi asosida foydalanish uchun beriladigan reabilitatsiya qilishning texnik vositalarini xarid qilish uchun zarur mablagʻlar Tibbiy-ijtimoiy xizmatlarni rivojlantirish agentligining asoslangan hisob-kitoblariga muvofiq Jamgʻarma hisobidan ajratiladi; Oʻzbekiston Respublikasi Prezidenti huzuridagi Ijtimoiy himoya milliy agentligi reabilitatsiya qilishning texnik vositalarini xarid qilish boʻyicha buyurtmachi hisoblanadi; 2023-yildan boshlab reabilitatsiya qilishning texnik vositalarini xarid qilish uchun zarur boʻlgan mablagʻlar mazkur qarorga ilovaga muvofiq tasdiqlangan Nizom talablari asosida ajratiladi; reabilitatsiya qilishning texnik vositalarini xarid qilinishi “Davlat xaridlari toʻgʻrisida”gi Oʻzbekiston Respublikasining Qonunida belgilangan tartibda amalga oshiriladi. 4. Davlat moliyaviy nazorati inspeksiyasi reabilitatsiya qilishning texnik vositalarini xarid qilish uchun ajratilgan mablagʻlardan maqsadli foydalanilishini nazorat qilsin. 5. Tibbiy-ijtimoiy xizmatlarni rivojlantirish agentligi manfaatdor vazirlik va idoralar bilan birgalikda ikki oy muddatda ushbu qarorning ahamiyati va mazmun-mohiyatini aholi hamda ijrochilar oʻrtasida tushuntirishga qaratilgan oʻquv-seminarlarni tashkil qilsin. 6. Mazkur qarorning bajarilishini nazorat qilish Oʻzbekiston Respublikasi Tibbiy-ijtimoiy xizmatlarni rivojlantirish agentligi direktori A.K. Inakov zimmasiga hamda Vazirlar Mahkamasining Taʼlim, sogʻliqni saqlash va sport masalalari kotibiyatiga yuklansin. 1. Mazkur Nizom Spinal mushak atrofiyasi tashxisi qoʻyilgan bolalarga (keyingi oʻrinlarda — bemor bolalar) ularning uy sharoitida reabilitatsiya qilishning texnik vositalari bilan taʼminlash, shu jumladan, ularga mazkur vositalarni tekin ijaraga berish tizimi asosida foydalanish uchun berish tartibini belgilaydi. 2. Spinal mushak atrofiyasi tashxisi qoʻyilgan bemor bolalarga ularning uy sharoitida reabilitatsiya qilishning texnik vositalari bilan taʼminlash ushbu Nizomga 1-ilovada keltirilgan sxemaga muvofiq taʼminlanadi. 3. Ushbu Nizomda quyidagi asosiy tushunchalardan foydalaniladi: spinal mushak atrofiyasi — orqa miyaning harakat neyronlari zararlanishi hamda rivojlanib boruvchi mushaklar kuchsizligi bilan kechadigan nasliy asab-mushak kasalligi; reabilitatsiya qilishning texnik vositalari — nogironligi boʻlgan shaxs, jumladan, nogironligi boʻlgan bolaning turgʻun hayot faoliyati cheklanganligini kompensatsiya qilish yoki bartaraf qilish uchun moʻljallangan maxsus vositalar. 4. Bemor bolalar ortopedik kreslo-kolyaskalar, korsetlar, tutor, ortezlar bilan Vazirlar Mahkamasining “Muhtoj shaxslarni protez-ortopediya moslamalari va reabilitatsiya qilishning texnik vositalari bilan taʼminlash tartibi toʻgʻrisidagi nizomni tasdiqlash haqida” 2021-yil 1-iyuldagi 411-son qaroriga asosan tuman (shahar) “Inson” ijtimoiy xizmatlari markazlari (keyingi oʻrinlarda — Markazlar) tomonidan bepul taʼminlanadi. 5. Bemor bolalar ushbu Nizomga 2-ilovada keltirilgan reabilitatsiya qilishning texnik vositalari bilan ularning yashash joyidagi Pediatriya tibbiy-ijtimoiy ekspert komissiyasining (keyingi oʻrinlarda — PTIEK) muhtojlik toʻgʻrisidagi tibbiy xulosasi asosida Oʻzbekiston Respublikasi Prezidenti huzuridagi Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar hududiy boshqarmalari (keyingi oʻrinlarda-hududiy boshqarmalar) tomonidan taʼminlanadi, shu jumladan, ularga mazkur vositalar vaqtincha tekin foydalanish uchun beriladi. 6. Mazkur Nizomga 2-ilovaga muvofiq reabilitatsiya qilishning texnik vositalari ushbu vositalarga muhtoj bemor bolalarga reabilitatsiya qilishning texnik vositalarini belgilangan tartibda olishda muayyan muddatlarda kutish imkoni yoʻqligi, davolash, ularning muolajalarini kuzatib boruvchi shifokorlarning xulosasi va PTIEKning tibbiy xulosasiga koʻra tekin ijaraga berish tizimi asosida vaqtincha foydalanish uchun beriladi. 7. Bemor bolalarga reabilitatsiya qilishning texnik vositalari PTIEKning muhtojlik toʻgʻrisidagi tibbiy xulosasi asosida beriladi. Bunda bolaning “nogironligi boʻlgan bola” ekanligi toʻgʻrisidagi maʼlumotnoma hamda uning ota-onasi yoki boshqa qonuniy vakilining arizasi asosida tegishli tibbiy xulosa rasmiylashtiriladi. 8. Tibbiy xulosalarning asoslanganligi va toʻgʻri rasmiylashtirilishi uchun uni rasmiylashtirgan va imzolagan shaxslar javobgar hisoblanadi. 9. Markazlar PTIEK va tuman (shahar) tibbiyot birlashmalari bilan birgalikda reabilitatsiya qilishning texnik vositalariga muhtoj bemor bolalar roʻyxatini shakllantiradi va muntazam ravishda yangilab boradi. 10. Reabilitatsiya qilishning texnik vositalariga muhtoj bemor bolalar roʻyxati Markazlar tomonidan har yili 1-dekabrga qadar tegishlicha hududiy boshqarmalarga elektron shaklda taqdim etiladi. 11. Hududiy boshqarmalar tomonidan reabilitatsiya qilishning texnik vositalari oʻrtacha narxlari har ikki yilda bir marta 5-dekabrga qadar keyingi yil uchun shakllantiriladi. Bunda reabilitatsiya qilishning texnik vositalari oʻrtacha narxi ishlab chiqaruvchi yoki yetkazib beruvchi tashkilotlarning ushbu mahsulotlar boʻyicha rasmiy eʼlonlari, prays-varaqlarda koʻrsatilgan narx toʻgʻrisidagi maʼlumotlardan va xorijiy ishlab chiqaruvchi tashkilotlar tomonidan rasman koʻrsatilgan narxlar toʻgʻrisidagi maʼlumotlar asosida shakllantiriladi, 12. Reabilitatsiya qilishning texnik vositalarining shakllantirilgan oʻrtacha narxlari hududiy boshqarmalar tomonidan har ikki yilda bir marta 15-dekabrga qadar Qoraqalpogʻiston Respublikasi Moliya vazirligi, viloyatlar va Toshkent shahar moliya boshqarmalari bilan kelishilib, tasdiqlanadi va Ijtimoiy himoya milliy agentligiga kiritiladi. 13. Ijtimoiy himoya milliy agentligi reabilitatsiya qilishning texnik vositalariga muhtoj bemor bolalar roʻyxatini umumlashtiradi hamda har yili 30-dekabrga qadar keyingi yil uchun zarur boʻladigan yillik mablagʻlarni ajratish yuzasidan Oʻzbekiston Respublikasi Iqtisodiyot va moliya vazirligiga buyurtmanoma beradi. 14. Reabilitatsiya qilishning texnik vositalari uchun xarajatlar Oʻzbekiston Respublikasi respublika budjeti mablagʻlari hisobidan qoplanadi hamda Ijtimoiy himoya milliy agentligining asoslangan hisob-kitoblariga koʻra Oʻzbekiston Respublikasi Iqtisodiyot va moliya vazirligi tomonidan har yili kelgusi yilning 1-apreliga qadar ajratiladi. Reabilitatsiya qilishning texnik vositalarini xarid qilinishi “Davlat xaridlari toʻgʻrisida”gi Oʻzbekiston Respublikasining Qonunida belgilangan tartibda amalga oshiriladi. Bemor bolalarni reabilitatsiya qilishning texnik vositalari bilan taʼminlash hamda ularga mazkur vositalarni vaqtincha tekin foydalanish uchun berish, ularni yangilash hamda texnik xizmat koʻrsatishga zarur boʻlgan mablagʻlar toʻgʻrisidagi maʼlumotlar Ijtimoiy himoya milliy agentligi tomonidan Oʻzbekiston Respublikasi Davlat budjeti loyihalarini tayyorlashda Oʻzbekiston Respublikasi Budjet kodeksining talablariga muvofiq taqdim etiladi. 15. Reabilitatsiya qilishning texnik vositalari “Davlat xaridlari toʻgʻrisida”gi Oʻzbekiston Respublikasining Qonuniga asosan hududiy boshqarmalar tomonidan xarid qilinadi. 16. Bemor bolalar tegishli reabilitatsiya qilishning texnik vositalari bilan yetkazib beruvchi tashkilotdan qabul qilib olingandan keyin oʻn kun muddatda hududiy boshqarmalar tomonidan taʼminlanadi. Reabilitatsiya qilishning texnik vositalari hududiy boshqarmalar tomonidan muhtoj bemor bolaning ota-onasi yoki boshqa qonuniy vakiliga shartnoma asosida topshiriladi. Bunda shartnoma shakli Oʻzbekiston Respublikasi Prezidenti huzuridagi Ijtimoiy himoya milliy agentligi tomonidan belgilanadi. 17. Hududiy boshqarmalar tomonidan bemor bolalar uchun reabilitatsiya qilishning texnik vositalari ularning yashash joyiga yetkazib beriladi. 18. Reabilitatsiya qilishning texnik vositalari bilan taʼminlangan bemor bola sogʻayib ketganligi yoki vafot etganligi sababli unga berilgan reabilitatsiya qilishning texnik vositalaridan foydalanishga zarurat qolmaganda, uni qabul qilib olgan bolaning ota-onasi yoki boshqa qonuniy vakili tomonidan oʻn kundan koʻp boʻlmagan muddatda shartnoma rasmiylashtirgan tashkilotga qaytarilishi shart. 19. Reabilitatsiya qilishning texnik vositalari kafolat muddatida nosoz boʻlib qolganda, u shartnoma shartlariga muvofiq reabilitatsiya qilishning texnik vositalarini yetkazib bergan tashkilot tomonidan bepul taʼmirlab beriladi yoki boshqa yaroqlisiga almashtiriladi. Bunda hududiy boshqarmalar tomonidan dalolatnoma rasmiylashtiriladi. Reabilitatsiya qilishning texnik vositalari kafolat muddati tugagandan keyin nosoz boʻlib qolganda, ularni taʼmirlash yoki almashtirish bilan bogʻliq xarajatlar Qoraqalpogʻiston Respublikasi respublika budjeti, viloyatlar va Toshkent shahar mahalliy budjetlari mablagʻlari hisobidan amalga oshiriladi. 20. Reabilitatsiya qilishning texnik vositalari saqlanadigan xonada texnik va boshqa xavfsizlik choralari koʻrilgan boʻlishi shart. 21. Fuqarolarga reabilitatsiya qilishning texnik vositalarini vaqtincha tekin foydalanish uchun olish tartiblari, muddatlari, ushbu vositalardan toʻgʻri foydalanish usullari toʻgʻrisida hududiy boshqarmalar tomonidan batafsil tushuntirish beriladi. 22. Reabilitatsiya qilishning texnik vositalari fuqarolarga uch oydan oshmagan muddatga tekin foydalanish uchun beriladi. Zarurat boʻlgan hollarda, fuqaroning arizasiga koʻra reabilitatsiya qilishning texnik vositalaridan foydalanish muddati yana ikki oy muddatgacha uzaytirilishi mumkin. Bunda bemor bolalarni davolash, ularning muolajalarini kuzatib boruvchi shifokorlarning xulosasi va PTIEKning tibbiy xulosasiga asosan ushbu vositalardan vaqtincha tekin foydalanish uchun berish muddati uzaytirilib beriladi. 23. Vaqtincha tekin foydalanish uchun berishda, zaxirada bemor bolalarga favqulodda vaziyatlar uchun reabilitatsiya qilishning texnik vositalarining har biridan doimiy ravishda bir dona (yoki juft)dan saqlanib turiladi. 24. Vaqtincha tekin foydalanish uchun berilgan reabilitatsiya qilishning texnik vositalaridan bemor bolalar tomonidan maqsadli foydalanish ularning yashash joyidagi Markazlar tomonidan nazorat qilib boriladi. 25. Reabilitatsiya qilishning texnik vositalarini boshqa shaxslarga foydalanish uchun berish taqiqlanadi. 26. Reabilitatsiya qilishning texnik vositalarini xarid qilish uchun budjet mablagʻlaridan maqsadli foydalanilishi ustidan Davlat moliyaviy nazorati inspeksiyasi tomonidan nazorat qilinadi. 27. Bemor bolalarni reabilitatsiya qilishning texnik vositalari bilan taʼminlash yoki ularga mazkur vositalarni vaqtincha tekin foydalanish uchun berish natijasidan norozi boʻlgan taqdirda, bemor bolaning ota-onasi yoki boshqa qonuniy vakili yuqori turuvchi organ yoxud sudga murojaat qilishi mumkin. 28. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradi. Bosqichlar Subyektlar Tadbirlar Bajarish muddatlari I. Reabilitatsiya qilishning texnik vositalariga muhtoj bemor bolalar roʻyxatini shakllantirish hamda ularni taʼminlash uchun mablagʻ ajratish 1-bosqich Tuman (shahar) “Inson” ijtimoiy xizmatlari markazi, Pediatrik tibbiy-ijtimoiy ekspert komissiyasi, tuman (shahar) tibbiyot birlashmalari Reabilitatsiya qilishning texnik vositalariga muhtoj bemor bolalar roʻyxatini shakllantiradi va yangilab boradi. Muntazam ravishda 2-bosqich Tuman (shahar) “Inson” ijtimoiy xizmatlari markazlari Tuman (shahar) boʻyicha muhtoj bemor bolalar roʻyxatini tegishlicha Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar boshqarmalariga elektron shaklda taqdim etadi. Har yili 1-dekabrga qadar 3-bosqich Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar boshqarmalari 1. Reabilitatsiya qilishning texnik vositalari oʻrtacha narxlarini keyingi yil uchun shakllantirish. 2. Reabilitatsiya qilishning texnik vositalari oʻrtacha narxlarini Qoraqalpogʻiston Respublikasi Iqtisodiyot va moliya vazirligi, viloyatlar va Toshkent shahar iqtisodiyot va moliya boshqarmalari bilan kelishadi hamda tasdiqlaydi va Agentlikka kiritadi. Har ikki yilda bir marotaba 5-dekabrga qadar Har ikki yilda bir marotaba 15-dekabrga qadar 4-bosqich Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar boshqarmalari 1. Reabilitatsiya qilishning texnik vositalariga muhtoj bemor bolalar roʻyxatini umumlashtiradi. 2. Zarur boʻladigan yillik mablagʻlarni ajratish yuzasidan Oʻzbekiston Respublikasi Iqtisodiyot va moliya vazirligiga buyurtmanoma beradi. Har yili 30-dekabrga qadar 5-bosqich Oʻzbekiston Respublikasi Iqtisodiyot va moliya vazirligi Zarur boʻladigan yillik mablagʻlarni Ijtimoiy himoya milliy agentligining asoslangan hisob-kitoblariga koʻra ajratadi. Har yili kelgusi yilning 1-apreliga qadar II. Bemor bolalarni reabilitatsiya qilishning texnik vositalari bilan taʼminlash 6-bosqich Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar boshqarmalari Reabilitatsiya qilishning texnik vositalarini “Davlat xaridlari toʻgʻrisida”gi Oʻzbekiston Respublikasining Qonuniga asosan xarid qilish choralarini koʻradi. Belgilangan muddatlarda 7-bosqich Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar boshqarmalari 1. Bemor bolalarni tegishli reabilitatsiya qilishning texnik vositalari bilan taʼminlaydi. Yetkazib beruvchi tashkilotdan qabul qilib olingandan keyin 10 kun muddatda 2. Bemor bolalarga tegishli reabilitatsiya qilishning texnik vositalarini tekin ijara asosida foydalanish uchun beradi Zaruratga koʻra 8-bosqich Bemor bolaning ota-onasi yoki boshqa qonuniy vakili 1. Reabilitatsiya qilishning texnik vositalaridan foydalanishga zarurat qolmaganda, ularni tegishlicha Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar boshqarmalariga qaytaradi. 10 kun muddatda 2. Vaqtincha tekin foydalanish uchun berilgan reabilitatsiya qilishning texnik vositalari tegishlicha Ijtimoiy himoya milliy agentligining Qoraqalpogʻiston Respublikasi, viloyatlar va Toshkent shahar boshqarmalariga qaytaradi. 3 oydan oshmagan muddatda 3. Zaruratga koʻra tibbiy xulosa asosida vaqtincha foydalanish muddati uzaytiriladi. 2 oygacha muddatga T/r Reabilitatsiya qilishning texnik vositasining nomi Foydalanish muddati 1. Maxsus trenajyor 7 yil 2. Vertikalizator 7 yil 3. Pulsoksimetr 4 yil 4. Ambu qopchasi 4 yil 5. Tibbiy aspirator 5 yil 6. BiPAP apparati 5 yil 7. Kislorod konsentratori 7 yil 8. Traxeostoma 3 oy 9. Gastrostoma 2 yil 10. Elektr yuritmali kreslo-aravacha 5 yil 11. Sunʼiy nafas olish apparati 5 yil 12. Perkussion uqalovchi moslama (massajyor) 5 yil 13. Funksional karavot 7 yil